Eelmise, neli  aastat tagasi toimunud matši Cruzi ja Faberi vahel võitis giljotiinkägistusega Faber. Seekordne matš kestis viis raundi ja võitja üle pidid otsustama kohtunikud. Kerge see kindlasti ei olnud. Ebatavalise löömismänguga Cruz liikus kindlasti rohkem edasi, aga Faberit nurka suruda tal ei õnnestunud. Ta tegi rohkem mahaviimisi, aga Faber tõusis kohe püsti ja karistas pärast püstisaamist mitmel puhul Cruzi tabava löögiga. Cruz näitas rohkem säravaid löömiskombinatsioone, ta lõi kahtlemata rohkem, aga kas ta ka  rohkem tabas, on kahtlane. Raskeid lööke tabas rohkem Faber, kes lõi Cruzi mitmel korral kõikuma. Kukk-kaalu lahingud on alati tehnilised, kiired ja sündmusterohked. Samuti näitavad väiksemate kaalude sportlased üles erakordset vastupidavust ning suudavad tippkiirusel tööd teha matši algusest lõpuni. Seekordne tiitlimatš teeb kaalule ainult au.